Harley Refsal

Harley Refsal (1944–2024) var en amerikansk figurskjærer som spesialiserte seg på såkalt Scandinavian flat-plane woodcarving, et begrep han selv skapte for å karakterisere den skandinaviske figurskjæringsstilen han ble kjent for. Denne stilen kjennetegnes ved at figuren får beholde snittene etter spikkekniven; det gjøres ikke forsøk på å jevne ut overflaten for å gjøre fremstillingen mer realistisk.
Refsal vokste opp på en gård i nærheten av Hoffman i Minnesota som hans norske besteforeldre hadde bygget opp. Allerede som smågutt begynte han å arbeide med tre. Faren hans var snekker og bonde, og i nærheten bodde en onkel som var treskjærer og som holdt ham godt forsynt med emner, verktøy og oppmuntring.
Begge hans foreldre var barn av norske innvandrere, og Harley Refsal snakket flytende norsk. Etter å ha tatt eksamen i norsk og sosiologi ved Augsburg College i Minneapolis i 1968, studerte han ett år ved Universitetet i Oslo. Deretter studerte han teologi i ett år ved Luther Theological Seminary i St. Paul i Minnesota. I 1972 ble han ansatt ved Luther College i Decorah i Iowa, hvor han hadde ulike stillinger gjennom en universitetskarriere som varte til han gikk av med pensjon i 2010. Da han nådde pensjonsalderen hadde han undervist i flere år ved Luther Colleges studieretning Scandinavian Folk Art (skandinavisk folkekunst).
Han giftet seg i 1974, og rundt 1980 tilbragte han og familien et år i Rauland, der Harvey Refsal skulle studere figurskjæring i skandinavisk tradisjon. Han oppdaget at i Skandinavia var den gamle tradisjonen ikke blitt holdt i hevd, og etter hvert ble det han som gjenopplivet tradisjonen med å skjære tredimensjonale karikaturer i tre for tusenvis av treskjærere i USA, Skandinavia og en rekke andre land.
Fra 1980-tallet og i flere tiår fremover holdt han en rekke kurs i kunsten å skjære figurer i tre, både i Nord-Amerika og i Skandinavia. Blant annet underviste han fast ved en rekke kurssentre i USA, deriblant Vesterheim Museum i Decorah i Iowa, North House Folk School i Grand Marais i Minnesota, Milan Village Arts School i Milan i Minnesota, Norsk Wood Works i Barronett i Wisconsin og John C. Campbell Folk School i Brasstown i North Carolina. Han var også flere ganger lærer på sommerkurs ved Raulandsakademiet.
Han var medlem av interesseforeningen Caricature Carvers of America.
Det anerkjente fjernsynsnettverket PBS' programserie Craft in America har laget flere programmer og programinnslag om Harley Refsal og hans figurer. I 2022 publiserte PBS et timeslangt program med tittelen Celebrating Harley Refsal: PBS Documentary Screening and Panel Discussion, som foruten en 20 minutter lang dokumentarfilm med og om Refsal omfattet innslag der to av hans tidligere studenter fortalte om Refsals innflytelse.
I 1984 ble han tildelt Vesterheim Gold Medal i treskjæring; i tillegg ble han tildelt en rekke andre priser (ribbons) for verk han stilte ut på den årlige folkekunstutstillingen ved Vesterheim, the National Norwegian-American Museum and Folk Art School.
I 1996 ble han tildelt St. Olavsmedaljen, som en anerkjennelse for sin rolle i å gjenopplive og popularisere skandinavisk figurskjæring i både Nord-Amerika og Norge.
I 2012 ble han kåret til årets treskjærer 2012 av Woodcarving Illustrated Magazine.